Weermag in Dunoon midde protesaksiesVerlede week se betogings. Foto: Stad Kaapstad Lede van die weermag is in Dunoon naby Bloubergstrand in die Wes-Kaap ontplooi te midde van die afgelope paar dae se gewelddadige protesaksies in die gebied. Weermaglede is sedert gisteraand besig met operasies in die Tableview- en Dunoon-gebied, veral by die taxistaanplekke, het brig. Novela Potelwa, polisiewoordvoerder, gesê. “Die operasies is vanoggend hervat en fokus op goed wat tot misdaad lei, soos vuurwapens en dwelms. Dit moet ook genoem word dat die weermag nie in die omgewing ontplooi is om die protesaksies te hanteer nie, maar as deel van geteikende operasies om misdaad en die gebeure wat daaruit voortspruit te hanteer.” Een van die vragmotors wat verlede week aan die brand gesteek is. Foto: Stad Kaapstad ŉ Vragmotor is Maandag in die gebied aan die brand gesteek. Volgens Siyabulela Malo, ŉ polisiewoordvoerder, is die vragmotor wat eiers vervoer het aan die brand gesteek waarna die vrag gesteel is. “Die vragmotorbestuurder is nie tydens die voorval beseer nie en niemand is nog in hegtenis geneem nie.” Dit volg nadat twee vragmotors Vrydag ook aan die brand gesteek is en motoriste met klippe bestook is. JP Smith, burgemeesterskomiteelid vir veiligheid, het vroeër gesê die Stad Kaapstad het reeds aansienlike hulpbronne beskikbaar gestel om die SAPD by te staan om die voortdurende onrus en vandalisme in die Dunoon- en Milnerton-omgewing onder beheer te bring. Betogers op ‘n besige snelweg tydens protesaksies. Foto: Stad Kaapstad Die onrus het reeds verlede week begin, na bewering in reaksie op ’n operasie deur die stad se verkeersdiens rakende minibustaxi’s. Volgens Smith is taxibestuurders en -eienaars van mening dat hulle nie beboet of gearresteer moet word vir oortredings nie en dat die stad hulle eers moet betrek by besprekings oor hierdie oortredings. “Dit is ’n verregaande voorstel.” Smith het ŉ beroep op die polisie gedoen om diegene wat verantwoordelik is vir die geweld, beserings en skade aan openbare en private eiendom voor stok te kry.